
Kutya és macska dermatitis, illetve otitis externa eseteiből izolált Staphylococcus spp., Streptococcus spp., továbbá Pseudomonas aeruginosa törzsek érzékenysége gentamicinre, marbofloxacinra, valamint ezek kombinációjára

Kutyáknál és macskáknál gyakran diagnosztizált betegségek az otitis externa és a pyoderma,
amelyek nemegyszer hosszú távú antibakteriális kezelést igényelnek. Ennek során nagy
eséllyel alakul ki rezisztencia a kórokozókban, melyet többek között a különböző
antibiotikumok kombinációban való alkalmazásával csökkenthetünk. A fenti kórképek
általában összetett kóroktanúak, a kitenyésztett baktériumok legtöbbször a Staphylococcus, a
Streptococcus, valamint a Pseudomonas genusból kerülnek ki.
Tanulmányunkban két gyakran alkalmazott antibakteriális szer, a gentamicin és a
marbofloxacin, valamint ezek kombinációinak in vitro aktivitását vizsgáltuk Staphylococcus
intermedius és Staphylococcus aureus, Streptococcus canis valamint Pseudomonas
aeruginosa törzseken. Munkánk során Magyarországon gyűjtött, kutya és macska fülből,
illetve bőrről izolált törzseket használtunk fel, 129 S. intermedius törzset – ebből 110 kutyából
és 19 macskából származott –, kettő kutya és 4 macska eredetű S. aureus, 38 kutya eredetű és
5 macska eredetű S. canis mintát, továbbá 56 P. aeruginosa törzset, melyből 52 kutyából és 4
macskából származott. A MIC-értékek meghatározásához mikrodilúciós módszert
alkalmaztunk a CLSI ajánlásának megfelelően. Gentamicin esetében a MIC50 értékek 0,125
µg/ml és 16 µg/ml, míg a MIC90 értékek 1-16 µg/ml között mozogtak. Ezen értékek
marbofloxacin vizsgálatakor 0,125-2 µg/ml, valamint 0,25-8 µg/ml voltak. A
marbofloxacin-gentamicin kombinációk 1:1 arányú elegye bizonyult a leghatásosabbnak.
MIC50 értékei 0,125 µg/ml és 2 µg/ml, a MIC90 értékek pedig 0,25 µg/ml és 2 µg/ml között
változtak. Staphylococcusok esetében a kombináció 83,7%-ban additív interakciót mutatott,
11,1%-ban szinergizmust, 5,2%-ban pedig antagonizmust.Streptococcus
canis esetében a kombináció 79,1 %-ban additívnak, 16,3 %-ban szinergistának, 4,6%-ban
antagonistának bizonyult, mindössze 9,3 %-ban tapasztaltunk rezisztenciát. Pseudomonas
aeruginosa esetében 73,2%-ban szinergizmust, 23,2%-ban additív, 3,6%-ban antagonista
hatást mutattunk ki. A törzseknek csak 1,8%-a bizonyult rezisztensnek a kombinációra.
Eredményeink alapján a marbofloxacin-gentamicin 1:1 arányú kombinációja hatásosnak
ígérkezik otitis externa, illetve bőrfertőzések kezelésében, kiemelten a P.aeruginosa ellen35
irányuló terápiában. A kombináció növelte az érzékeny, és csökkentette a mérsékelten érzékeny és rezisztens P. aeruginosa törzsek arányát a két szer önálló alkalmazásához képest.



